Qizil va qora. Qizil va qora — fransuz yozuvchisi Stendal qalamiga mansub roman. Ilk bora 1830-yil 13-noyabrda "A.Levasseur" nashriyotida chop etilgan. Asar voqealari 1820-yillarda Fransiyada boʻlib oʻtadi. Ushbu roman XIX asrning soʻnggi choragida psixologik realizmning ilk namunasi sifatida tanilgan. Asar oʻzbek tiliga 1950-yillarda rus tilidan tarjima qilingan. 1986-yilda "G'afur G'ulom nomidagi adabiyot va san'at nashriyoti" tomonidan 592 betli qattiq muqovada 30 000 nusxada nashr etilgan. 2015-yilda esa "Yangi Asr Avlodi" nashriyoti 788 betli qattiq muqovada nashr etdi. Asar oʻzbek tilida soʻnggi marta 2018-yilda "Oʻqituvchi" nashriyoti tomonidan 688 betli qattiq muqovada 7 000 nusxada kirill yozuvida nashr etildi. Nomlanishi. „Qizil Va Qora“ romanining nomi juda koʻp bahs-munozaralarga va hayratga sabab boʻldi. Uni tushunish chuqur mulohaza talab qilar edi. 19-asrning ikkinchi va uchinchi oʻn yilliklarida yozuvchilar asarlarga gʻayrioddiy, sirli nomlarni qoʻyishni odat qilib oldilar. Ammo Stendaldan farqli oʻlaroq, ular har doim u yoki bu shaklda oʻz yechimini taklif qilgan matn bilan izohlangan. Qizil Va Qora asarining sarlavhasida oʻziga xos topishmoq yashiringan. Qizil – bu shijoatli yoshlik, oliy maqsadga erishish istagi, joʻshqin qon ramzi. Qora – shu maqsadga yetish uchun oson yoʻl, hiyla-nayrang bilan erishiladigan choʻqqi. Mazmuni. Asar syujeti Stendal gazetada oʻqigan maqoladan olingan boʻlib, bu oʻsha davrga xos boʻlgan odatiy holat. Fransiyadagi Veryer deb nomlangan shaharchaning meri janob de Renal uyiga Julyen Sorel ismli yigitni ishga oladi. U oʻta ketgan shuhratparast inson edi. Dinshunoslikni oʻrganadi, Injil sahifalarini yoddan oʻqiydi. Julyenning muomalasi va xush xulqi janob de Renalnikidan farq qilardi va shu sababli de Renal xonim yosh yigitchaga eʼtibor bilan qaray boshlaydi, vaqtlar oʻtib Julyenni sevib qoladi. Ammo xonim taqvodor edi, u doim vijdon azobida yashaydi. Julyen va de Renal xonim oʻrtasidagi munosabatlar haqida nomaʼlum xat olgan janob de Renal yigitchani uydan uzoqlashtiradi. Orada Julyen Bezansondagi diniy seminariyada tahsil oladi. Biroz oʻtib markiz de La Molga kotib boʻlib ishga oʻtadi. Julyendagi mehnatkashlik va tirishqoqlikni koʻrgan de La Mol unga murakkab vazifalarni ham ishonib topshira boshlaydi. Bu xonadonda yigit markizning qizi dunyoviy jamiyatda yashashni istaydigan Matilda bilan uchrashadi. Qizning magʻrurligini Julyenning befarqligi yengib chiqadi va Matilda unga oshiq boʻlib qoladi. Qiz turmushga chiqishni istayotgani haqida xabar beradi. Biroq Julyenning yorqin rejalarini madam de Renaldan kelgan bir xat parchalab yuboradi. Xatning qisqacha mazmuni: „Bu yigit muvaffaqiyatga erishish uchun ojiz ayol sevgisidan foydalanadi“, – talqinida edi. Julyen oʻch olish uchun de Renal xonimning oldiga yoʻl oladi, cherkovda sobiq sevgilisini otadi. Madam de Renal oʻlmay qoladi. Julyenni hibsga olishadi. Matilda sevgilisini qutqarish uchun oilasi nomidan, pullaridan foydalanadi, hatto de Renal xonim ham Julyenni oqlashlarini soʻrab hakamlarga murojaat qiladi. Hamma narsa foydaga hal boʻlayotgan bir paytda Julyenning burjua jamiyatini yomonlab soʻzlagan nutqi tufayli uni oʻlimga mahkum etishadi. Qamoqda Julyen de Renal xonim bilan yarashadi, tavba qiladi. Umri davomida faqatgina shu insonni sevganini anglab yetadi. Yigit bu hayotda oʻzi istagan barcha narsaga erishganini va oʻlim ularning hammasiga nuqta qoʻyajagini aytadi. Julyenning oʻlimidan uch kun oʻtib de Renal xonim ham vafot etadi.